**O noapte de Crăciun întreagă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ți-aș recita sub brad o poezie

De-mi dărui Noaptea de Crăciun întreagă

Și-or să rămân-apoi numai o mie

De nopți în care Moșul să aleagă

Poveștile de-amor, Seherezadă,

Ce-o să le-ascult când amândoi pe-o blană

În fața șemineului rocadă

Vom face între noi sorbind din cană

Un strop de vin cu praf de scorțișoară

S-alerge armăsari flămânzi prin vene

Și iarna poate fi cu nerv, polară,

Că tot va trece ca un vals, alene.

- Te-aş invita să depănăm pe gheme

Romanţa unei nopţi de pasiune,

Când zorii vin şi-i încă prea devreme

Să renunţăm la vis. În ce minune

Crezi tu că se cuvine să ne-ascundem

De lumea care-şi plimbă indecenţa

Prin târgul alb? De noi să nu răspundem,

Să ne plătim pe blănuri penitenţa.

Rubinul gurii mele să găsească

Pe buza ta de jos izvorul vieţii

Şi între noi secunda să se nască

Precum geneza dulce-a dimineţii.

Ioan Grigoraș Liliana Trif